En l'horitzó 2020, la capital francesa vol disposar de 100 hectàrees més de terrats i façanes vegetalitzades.
D'altra banda, d'acord amb els suggeriments dels ciutadans, du a terme petites actuacions per escampar el verd per tota la ciutat.
A fi de lluitar contra la pol·lució sonora i disminuir l'efecte d'illot tèrmic urbà, París es va dotar l'any 2007 d'un programa de vegetalització, posteriorment complementat amb un pla de biodiversitat (2011).
Davant els nous reptes del canvi climàtic, l'abast del programa de 2007 queda ara àmpliament superat per l'acció de govern aprovada per al sexenni 2014-2020, l'aspecte més notable de la qual és la vegetalització de 100 ha de cobertes i façanes al terme municipal de París, a sumar a les ja existents.
La col·laboració de diversos agents públics, entre els quals hi ha Météo-France, el Consell Regional d'Illa de França, l'Agència de l'Aigua Sena-Normandia o l'Observatori de la Biodiversitat de París, ha de servir perquè la capital francesa hagi assolit, d'aquí cinc anys, els objectius següents: millora del confort de la ciutadania a l'estiu (cal recordar que l'onada de calor de 2003 va causar la mort de centenars de persones al país); la vegetalització de totes les construccions noves; les 100 ha suplementàries de cobertes i façanes vegetalitzades ja esmentades, de les quals una tercera part dedicada a la producció agrícola; 30 ha de nous espais verds i 20.000 arbres més a la ciutat; i el reforç de la malla verda i del seu paper com a corredor ecològic.
Les xifres són notables, i també ho és la intenció de l'Ajuntament de París d'implicar la ciutadania en el pla de vegetalització de la capital: d'aquí les accions de disseminació que ha emprès, com ara la publicació d'opuscles per tal que cada particular pugui fer dels murs, cobertes, patis i jardins de casa seva espais verds aptes per acollir-hi biodiversitat (consulteu els PDF adjunts) reproduint en l'àmbit privat i complementant les accions que el municipi porta a terme en l'espai públic.
Opuscles divulgatius, els podreu trobar als vincles adjunts
Dins del Programa de vegetalització 2014-2020 ocupa un lloc destacat l'acció "Du vert près de chez moi" ("Verd prop de casa meva"): com que ningú coneix millor les mancances d'un barri que els veïns que hi viuen, l'Ajuntament, el juliol de 2014, va convidar els parisencs a censar i proposar llocs propers a les seves llars que creguessin susceptibles d'acollir actuacions de vegetalització: aquests indrets podien ser elements de mobiliari urbà, murs, espais abandonats...
Es van rebre més de 1.500 propostes, de les quals 513 van ser considerades tècnicament factibles pels serveis municipals.
Tenint en compte factors com la representació equilibrada dels diferents tipus de projectes, la superfície dels districtes parisencs, el seu nombre d'habitants, la preexistència d'espais verds o les possibilitats de manteniment participatiu, l'Ajuntament va seleccionar, el mes de febrer d'enguany, les 209 actuacions de vegetalització de petita escala que acabaran duent-se a terme aquest any 2015, i que van des de la plantació d'arbres a la instal·lació de jardineres o al microenjardinament d'escocells.
Vegeu-ne la llista al PDF adjunt.
Ubicacions aprovades en l'acció "Du vert près de chez moi"
Per saber-ne més: Acció "Du vert près de chez moi", Projectes aprovats "Du vert..."
Projectes territorials i ambientals, Disseny participatiu, Mecanismes col·laboratius, Dimensió social de la sostenibilitat, Sostenibilitat, Contaminació atmosfèrica i protecció de l'ambient atmosfèric, Metodologies per a la incorporació de la sostenibilitat en la pràctica docent, Mitigació